**Uddrag af erstatningssag for fjernelse af rask æggeleder på mistanke om x-ut graviditet (flere afsnit er udeladt ligesom datoerne er krypteret).**

Anmeldt skade – Hvidovre Hospital

Patienterstatningen vender tilbage til din anmeldelse efter lov om klage- og

erstatningsadgang inden for sundhedsvæsenet (KEL) i forbindelse med din behandling på

Hvidovre Hospital d. xxxx.

Afgørelse

Din skade i form af fjernelse af rask æggeleder er omfattet af loven. Vi henviser til

vedlagte sagsfremstilling og begrundelse.

Du er berettiget til 41.615 kr. i godtgørelse for varigt mén.

Bilag

Sagsfremstilling og begrundelse Sagsnummer 14-3769

Sagsfremstilling

Du har søgt erstatning, fordi du fik fjernet en rask æggeleder på Hvidovre Hospital, fordi

de troede, du havde en graviditet der.

Vi har på baggrund af din anmeldelse, journalmaterialet og sagens øvrige oplysninger lagt

dette hændelsesforløb til grund for afgørelsen:

Den 18. juni 2014 blev du indbragt med ambulance på Hvidovre Hospital. Du var

pludselig begyndt at bløde med frisk blod og koagler uden årsag. Du oplyste, at du havde

følt dig gravid gennem to måneder. Du havde haft kvalme og brystspændinger. Du havde

haft sidste menstruation 6. juni 2014.

Ved undersøgelsen var der ømhed mod højre æggestok og æggeleder (adneks), men

ellers normale forhold. Blodprøve viste forhøjet indhold af graviditetshormon (HCG).

Ultralydsskanning viste en fortykket livmoderslimhinde. Der var ingen fri væske. Højre

æggestok havde en cyste (corpus luteum cyste) og venstre var normal.

Man vurderede, at det kunne være en begyndende spontan abort. Du fik varsel om

blødning og smerter og fik tid til kontrol efter to dage.

Du blev undersøgt igen 20. juni 2014. HCG var så højt (2370), at man vurderede, at

man burde kunne se graviditet i livmoderen. Det var steget fra 1.730 på to døgn, og man

vurderede, at det ikke var tilstrækkeligt. Man mistænkte derfor, at du kunne være gravid

uden for livmoderen. Du fik igen smertevarsel og fik tid til kontrol dagen efter.

Den 21. juni 2014 havde du det godt, og der var ingen smerter. Skanning viste en lille

opklaring centralt i livmoderen. Man vurderede, at det mere lignede blod end tegn på, at

ægget havde sat sig fast i livmoderen (gestationssæk). Mod højre så man æggestokken,

hvor der også var en opklaring, som kunne være et foster. Du blev også skannet af en

overlæge, som så det samme.

Du havde ingen symptomer, og man vurderede derfor, at man kunne se an. Man tog ny

blodprøve til HCG-måling, og du fik tid om eftermiddagen, hvor man ville afgøre, om du

skulle have lavet kikkertundersøgelse.

Klokken 14 var HCG steget til 3.130. Man vurderede, at du skulle have lavet en

kikkertundersøgelse. Du var stadig upåvirket, men havde dog lidt smerter i højre side af

underlivet.

4

Indgrebet blev udført samme aften. Man så naturlig livmoder og æggestokke. Der var

cirka 50 ml blod i bughulen. Venstre æggeleder var fortykket, og man mente, der var en

lille graviditet der. Man fjernede venstre æggeleder.

Undersøgelser af det fjernede viste, at det ikke var graviditetsprodukt. Der var heller ikke

ondartede forhold. Du blev indkaldt til at få målt HCG.

Den 31. juni 2014 havde du fået målt HCG hos din læge, og det var 13.000.

Blodprøve på hospitalet viste HCG på 18.600. Skanning viste nu en levende graviditet i

livmoderen, svarende til 6 uger og 3 dage. Der var en cyste ved højre æggestok, og ingen

fri væske eller tegn på graviditet uden for livmoderen i øvrigt.

Man vurderede, at graviditeten ville udvikle sig helt normalt, selv om du havde været i

narkose og var blevet opereret.

Den 13. oktober 2014 blev du undersøgt i obstetrisk ambulatorium. Ud fra ultralydsskanning

vurderede man, at du havde termin 19. feb. 2015. Du havde det godt, bortset fra

lidt gener fra ischias-nerven.

Begrundelse

Efter KEL § 20, stk. 1, nr. 1, ydes der erstatning, hvis undersøgelse eller behandling har

afveget fra, hvad en erfaren specialist ville have gjort i den givne situation. Det er en

betingelse, at patienten er påført en skade, der med overvejende sandsynlighed ville være

undgået ved en bedre behandling.

Denne regel betyder, at patienten er berettiget til erstatning i de tilfælde, hvor en erfaren

specialist ville have handlet anderledes, og skaden på den måde med overvejende

sandsynlighed ville være undgået.

Efter vores vurdering ville optimal behandling på Hvidovre Hospital 21. juni 2014 have

været, at man ikke havde fjernet venstre æggeleder ved operationen, men at man havde

afbrudt indgrebet og havde fortsat med at holde øje med HCG-niveauet og din tilstand i

øvrigt.

I vurderingen er indgået, at der ikke var overensstemmelse mellem det, man havde set ved

ultralydsundersøgelsen, og det man så, da man lavede kikkertoperationen, fordi

ultralyd havde givet mistanke om graviditet uden for livmoderen i højre side, mens

man ved indgrebet så, at venstre æggeleder var fortykket, der ikke var blod i bughulen, og at der derfor ikke var grundlag for at mistænke, at en eventuel graviditet eller cyste var gået i stykker, og at der derfor ikke var grundlag for at fjerne æggelederen.

5

• du var meget tidligt gravid, og det kunne være en forklaring på, at HCG-niveauet steg

langsomt.

• du havde det godt og hverken havde smerter eller blødning.

Vi har derfor vurderet, at du er berettiget til erstatning efter klage- og erstatningsloven.

6

Bilag

Erstatningsopgørelse Sagsnummer xx

Lovgrundlag: lov om erstatningsansvar, jf. lovbekendtgørelse nr. 266 af 2014.

Her følger en udredning omkring beløbsstørrelsen:

Samlet erstatning 41.615 kr.